Má-keng-chhī

Má-keng-chhī (hàn-jī:媽宮市, Tâi-lô: Má-king-tshī) sī Tâi-oân Phêⁿ-ô͘-koān ê 1 ê chhī, mā sī koān-tī ê só͘-chāi-tē. Tē-hō-miâ Má-keng tē-khu ūi tī Phêⁿ-ô͘ pún-tó (Tōa-soaⁿ-sū) sai-pō͘, chū kó͘-chá-sî tio̍h sī hong-oaⁿ. Tī Bêng Chheng bûn-hiàn lāi-té, tio̍h ū "Niû-keng (娘宮)", "Má-ò (媽澳)", "Má-chó͘-tâi (媽祖臺)", "Chó͘-má-keng (祖媽宮)", "Má-chó͘-ò (馬祖澳)" téng-téng ê kì-chài, kî-tiong "Má-keng" sī siōng chia̍p khòaⁿ ê. In-ūi Má-keng tī Bêng-tiâu Bān-le̍k nî-kan tio̍h ū pài Má-chó͘ ê Phêⁿ-ô͘ Thian-hiō-kiong, só͘-í "Má-keng" èng-kai kah Má-chó͘ sìn-gióng ū koan-hē, lo̍h-bóe mā piàn-chò chāi-tē ê tē-hō-miâ. 1920 nî (Tāi-chèng 9 nî), Tâi-oân Chóng-tok-hú chìn-hêng hêng-chèng-khu-he̍k kái-chè, goân-pún ê Phêⁿ-ô͘-thiaⁿ kái chò Phêⁿ-ô͘-kūn, Phêⁿ-ô͘-kūn ē-kha ê "Má-keng" tio̍h kái chò hoat-im sio-siâng ê "Má-kong (馬公)", it-ti̍t kàu chiàn-āu Tiong-hôa Bîn-kok Chèng-hú mā tòe leh sú-iōng chit-ê tē-hō-miâ, tān-sī tī Tâi-gí lāi-té kàu-taⁿ lóng iá-sī kā hō-chò "Má-keng". Jī-chiàn kiat-sok liáu-āu, Má-keng chhī bîn-kan it-ti̍t ū leh thó-lūn kám ài kā miâ kái tńg-khì, bē-chió lâng jīn-ûi "Má-keng" chit-ê miâ chiah thang tián-hiān chāi-tē ê le̍k-sú, chú-tiuⁿ kā "Má-kong-chhī" kái tńg-khì "Má-keng chhī". Chham-khó Chu-liāu